ศาลล้มละลายสั่งพิทักษ์ทรัพย์ “วิทย์ วิริยประไพกิจ”
ศาลล้มละลายมีคำพิพากษา สั่งพิทักษ์ทรัพย์ “วิทย์ วิริยประไพกิจ” ตามมาตรา ๒๒ แห่งพระราชบัญญัติล้มละลาย
8 ก.พ. 2560

ศาลล้มละลายมีคำพิพากษา สั่งพิทักษ์ทรัพย์ “วิทย์ วิริยประไพกิจ” ตามมาตรา ๒๒ แห่งพระราชบัญญัติล้มละลาย
ผู้สื่อข่าวรายงานว่า หลังจากที่บริษัท บริหารสินทรัพย์สุขุมวิท จำกัด โจทก์ ได้ยื่นฟ้องต่อศาลล้มละลายกลางขอให้จำเลยล้มละลาย และศาลฎีกาได้มีคำพิพากษาลงวันที่ ๑๒ เมษายน ๒๕๕๙ ซึ่งศาลล้มละลายกลางได้อ่านเมื่อวันที่ ๑๑ ตุลาคม ๒๕๕๙ พิพากษาแก้เป็นว่าให้พิทักษ์ทรัพย์ของ นายวิทย์ วิริยประไพกิจ จำเลยที่ ๒ เด็ดขาด ตามพระราชบัญญัติล้มละลาย พุทธศักราช ๒๔๘๓ แล้ว
ดังนั้น นับแต่วันที่ศาลมีคำสั่งเจ้าพนักงานพิทักษ์ทรัพย์แต่ผู้เดียว มีอำนาจจัดการเกี่ยวกับกิจการและทรัพย์สินของจำเลย ตามมาตรา ๒๒ แห่งพระราชบัญญัติล้มละลาย พุทธศักราช ๒๔๘๓
อนึ่ง เจ้าหนี้ซึ่งจะขอรับชำระหนี้ในคดีนี้ จะเป็นโจทก์หรือไม่ก็ตาม ต้องยื่นคำขอรับชำระหนี้ต่อเจ้าพนักงานพิทักษ์ทรัพย์ที่ฝ่ายคำคู่ความ สำนักงานเลขานุการกรม กรมบังคับคดี หรือสำนักงานบังคับคดีซึ่งจำเลยมีภูมิลำเนาอยู่ ภายในกำหนดเวลา ๒ เดือน นับแต่วันโฆษณาคำสั่งนี้ และเจ้าพนักงานพิทักษ์ทรัพย์ได้กำหนดวันลงโฆษณาในราชกิจจานุเบกษา ในวันที่ ๗ กุมภาพันธ์ ๒๕๖๐
ทั้งนี้ นาย วิทย์ วิริยประไพกิจ เป็นประธานกรรมการบริษัท และประธานกรรมการบริหารบริษัท สหวิริยาสตีลอินดัสตรี จำกัด (มหาชน) หรือ SSI